लंदन। प्रधानमंत्री नरेंद्र मोदी इस समय ब्रिटेन के दौरे पर हैं और बुधवार को उन्‍होंने ब्रिटिश पीएम थेरेसा मे से मुलाकात की। पीएम मोदी और मे की यह मुलाकात ब्रिटिश पीएम के लंदन स्थित आधिकारिक निवास 10 डाउनिंग स्‍ट्रीट पर हो रही है। पीएम मोदी आज क्‍वीन एलिजाबेथ से मुलाकात करने के लिए बकिंघम पैलेस भी जाएंगे। इसके अलावा सेंट्रल हॉल में वह 'भारत की बात सबके साथ,' नामक कार्यक्रम में हिस्‍सा लेंगे। आपको बता दें कि पीएम मोदी कॉमनवेल्‍थ देशों के अकेले ऐसे राष्‍ट्राध्‍यक्ष हैं जिन्‍हें कॉमनवेल्‍थ हेड्स ऑफ गर्वनमेंट मीटिंग (सीएचओजीएम) से पहले क्‍वीन एलिजाबेथ से मुलाकात की पेशकश की गई है। पीएम मोदी को की गई इस पेशकश को अधिकारी एक 'असाधारण स्‍वागत' के तौर पर देख रहे हैं।